A légi szállítási műveletek első nagyszabású alkalmazására a második világháború során került sor. 1941. május 20-án a "Merkur hadművelet" keretén belül a német Luftwaffe több ezer ejtőernyőst dobott le Kréta szigetén, majd a későbbiekben légi úton további csapatokat szállítottak a szigetre. A keleti fronton 1942-43 fordulóján a sztálingrádi csata során a Luftwaffe megkísérelte légi úton ellátni a szovjet csapatok által körbezárt 6. német hadsereget, azonban - a légifölény hiánya és az elégtelen szállítókapacitások miatt - ez nem sikerült. 1944 júniusában a szövetségesek szintén nagy számú ejtőernyőst dobtak le Normandiában, akik a partraszállást készítették elő, illetve a "Market Garden hadművelet" keretében Hollandia nyugati részének elfoglalása céljából 35000 katonát dobtak le a német vonalak mögé.